**

Rīgā, 2025. gada 15. jūlijā
Nr. 31/2025

**Izglītības un zinātnes ministrijai**pasts@izm.gov.lv

*Par sabiedriskajā apspriešanā esošajiem grozījumu projektiem 25-TA-197 un 25-TA-201 augstākās izglītības jomā*

Ārvalstu investoru padome Latvijā (turpmāk - FICIL) ir iepazinusies ar normatīvo aktu projektiem Nr. 25‑TA‑197 “Grozījumi Augstskolu likumā” un Nr. 25‑TA‑201 “Grozījumi Izglītības likumā”, kas paredz jaunu kārtību augstākās izglītības iestāžu institucionālajai akreditācijai un studiju virzienu licencēšanai. FICIL atzinīgi vērtē likumprojektu atbilstību iepriekš uzsāktajai augstākās izglītības pārvaldības reformai, kuras mērķis ir palielināt iestāžu atbildību un elastību. Vienlaikus FICIL iesniedz šādus apsvērumus turpmākai izvērtēšanai.

Administratīvā sloga mazināšana. Anotācijās norādīts, ka viens no galvenajiem ieguvumiem būs birokrātisko prasību samazināšana augstākās izglītības iestādēm. FICIL aicina Izglītības un zinātnes ministriju, papildus valdības lēmumiem, arī padziļināti izvērtēt iespējas, kā augstākās izglītības iestāžu iekšējie procesi varētu kļūt mērķtiecīgāki un vairāk vērsti uz pievienotās vērtības radīšanu studentiem, pētniecībai un inovācijām. Tāpat būtu ieteicams izvērtēt atbalsta mehānismus un motivācijas sistēmas, kas veicinātu uz rezultātiem un inovācijām orientētu institucionālo kultūru.

Tematisko grupu definēšana. Normatīvo aktu projekti ievieš terminoloģijas izmaiņas, kas var ietekmēt tematisko grupu identificēšanu augstākajā izglītībā. FICIL rosina apsvērt iespēju noteikt 3–5 tematiskās grupas kā valsts stratēģiskās prioritātes, pilnībā saskaņojot tās ar Latvijas ilgtermiņa attīstības mērķiem un tautsaimniecības vajadzībām.

Starptautiskā akreditācija. FICIL īpaši atzinīgi vērtē iespēju augstākās izglītības iestādēm akreditēties starptautiskās kvalitātes nodrošināšanas aģentūrās, jo tas veicina institucionālo atvērtību un veido priekšnoteikumus kvalitātes celšanai ilgtermiņā. Vienlaikus lūdzam precizēt, kā šī iniciatīva sasaistās ar plašāku augstākās izglītības internacionalizācijas prioritāti Latvijā un kādi resursi plānoti tās īstenošanai.

Industrijas iesaiste uzraudzībā. Attiecībā uz institucionālās akreditācijas uzraudzības struktūrām nav pilnībā skaidrs, kā procesos tiks iesaistīta industrija. Aicinām nodrošināt, ka privātā sektora eksperti tiek iekļauti akreditācijas un uzraudzības komitejās, lai grozījumi kalpotu kā reāli instrumenti Latvijas augstākās izglītības stratēģisko prioritāšu īstenošanai.

FICIL atbalsta minēto grozījumu virzību, apzināmies, ka daudzi praktiskie jautājumi jau var būt izstrādes stadijā, tādēļ būsim pateicīgi par iespēju ar tiem iepazīties.

Ar cieņu

Arnolds Arnis Ābelīte
FICIL izpilddirektores p. i.

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU